ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ 

На основание чл. 26, ал.3 и  ал.4 от Закона за нормативните актове на заинтересованите лица се предоставя  законоустановения 30-дневен срок, считано от ....................... за предложения и становища по настоящия ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ
Предложения и становища  могат да бъдат депозирани в деловодството на община Созопол на адрес – гр. Созопол 8130, пл. Хан Крум №2 или на следния електронен адрес: obshtina@sozopol.bg
На основаниe чл.28, ал.2 от Закона за нормативните актове Ви представяме следните:
MОТИВИ
I. Причини, които налагат приемането на предложения проект:
Във връзка с установени затруднения при администрирането на таксите за паркиране на територията на гр. Созопол предлагам да бъдат внесени промени в Наредбата за определяне и администриране на местните такси и цени на услуги, произтичащи от правилата на действащата Наредба за платено и безплатно паркиране. 
Необходимостта от промени е продиктувана от специфичната инфраструктура на Стария град, която не позволява поемането на значителния автомобилен поток през летния сезон. Ограниченото териториално пространство възпрепятства организирането на достатъчно паркоместа, а прилагането на съществуващите правила изисква по-добро съобразяване както с възможностите на зоните за паркиране, така и с техническите параметри на разплащателните системи.
Във връзка с въвеждането на еврото от 01.01.2026 г. се налага корекция на тарифите и програмиране на паркоматите. Именно плащането в брой поражда първите практически затруднения. Например такса от 1,02 евро за един час в „Синя зона“ ще изисква връщане на ресто от 0,98 евро при пускане на монета от 2 евро, което налага често зареждане на устройствата с дребни монети и създава неудобство за потребителите.
С оглед избягване на подобни ситуации предлагам тарифите да бъдат преразгледани и определени в удобни за работа и разплащане стойности.
По време на Втората национална конференция на Българската асоциация за паркиране и устойчива градска мобилност експертите достигнаха до общо становище, че цените на услугите трябва да бъдат оптимално съобразени както с потребителите, така и с техническите възможности на устройствата.
Втори важен момент, който следва да бъде отчетен, е Решение № 5386 от 22.05.2025 г. на Върховния административен съд, постановено по реда на чл. 208 от АПК. С решението се приема, че такси за паркиране, определени като цена на услуга с включен 20% ДДС, са незаконосъобразни. Това налага промяна в Приложение № 9 към действащата наредба, с цел привеждане на текстовете в съответствие със съдебната практика и нормативните изисквания.
На следващо място остарелият режим на таксите за специална експлоатация на общинските пътища, свързан най-вече с разполагането и поддържането на рекламни съоръжения. Действащите такси са приети с Протокол № 4 от 30.11.2015 г. на Общински съвет – Созопол и до момента не е извършвана актуализация в Наредбата за определяне и администриране на местните такси и цени на услуги.
Интересът към специална експлоатация на общинските пътища е значително нараснал, като всяка нова заявена точка изисква:
· Предварителни огледи;
· Геодезично заснемане от външна фирма;
· Съгласуване на проекти;
· Издаване на разрешително за изграждане на рекламно-информационно съоръжение и разрешително за специална експлоатация;
· Вписване на съоръжението в регистъра;
Освен първоначалната административна дейност, ежегодно се извършват огледи на техническото състояние на съоръженията, а при промяна на контрагент се подготвя пълна документация, добавяна към съществуващото досие. Не са малки и разходите, свързани с отстраняване на повредени или опасни съоръжения при форсмажорни обстоятелства.
Всичко това обосновава необходимостта от актуализиране на таксите в съответствие с реалния административен и технически ангажимент на общината.

II. Цели, които налагат приемането на предложения проект:
1. Привеждане на нормативната уредба в съответствие с действащото законодателство, включително Решение № 5386/22.05.2025 г. на Върховния административен съд относно незаконосъобразното включване на ДДС в стойността на таксите за паркиране;
2.	Осигуряване на техническа и организационна съвместимост между определените такси и възможностите на системите за контрол и разплащане, включително във връзка с въвеждането на еврото от 01.01.2026 г;
3. Оптимизиране на тарифите за платено паркиране, с цел улесняване на потребителите, намаляване на необходимостта от често зареждане на паркомати с дребни монети и предотвратяване на натрупване на неудобства при плащане в брой;
4. Актуализиране на таксите за специална експлоатация на общинските пътища, така че да отразяват реалните административни, технически и финансови ангажименти на общината при управлението, поддръжката и контрола на рекламните съоръжения.
5. Подобряване на ефективността и устойчивостта на управлението на паркинговите зони и рекламните съоръжения, с оглед повишаване качеството на услугите и удовлетвореността на жителите и гостите на гр. Созопол;
Във връзка с горе изложените факти и обстоятелства, предложението касае актуализация на следните такси на услуги в Наредба за определянето и администрирането на местните такси и цени на услуги на територията на община Созопол заложени в:
1. Приложение № 8 от Наредба за определянето и администрирането на местните такси и цени на услуги на територията на община Созопол;
2. Приложение № 9 от Наредба за определянето и администрирането на местните такси и цени на услуги на територията на община Созопол;


III. Финансови и други средства, необходими за прилагане на новата уредба: 
Изменението на Наредбата не е свързано с изразходването на допълнителни финансови средства от бюджета на Община Созопол.

IV. Очакваните резултати от прилагането:
· Нормативна съответствие с изискванията на действащото законодателство и съдебната практика, включително коректно определяне на таксите за паркиране без незаконосъобразно начисляване на ДДС.
· Улесняване на процеса на разплащане и намаляване на техническите проблеми при работа с паркомати, особено след въвеждането на еврото, чрез по-удобни и практически приложими тарифи.
· По-висока удовлетвореност на гражданите и гостите на града, благодарение на по-ясна, предвидима и лесна за използване система за платено паркиране.
· По-ефективно управление на рекламните съоръжения чрез актуализирани такси, отразяващи реалните административни и технически разходи на общината.
· Подобрена отчетност и контрол, както върху паркинговите зони, така и върху специалната експлоатация на общинските пътища.
· Повишаване на приходите на общината, чрез оптимизирани и актуализирани такси, определени в съответствие с реалния обем работа и разходи.
· Устойчиво управление на градската среда, включително по-добра организация на паркирането и поддръжката на външни съоръжения.
 V.  Анализ за съответствие с правото на Европейския съюз:  
[bookmark: _GoBack]Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Доколкото настоящия проект има за предмет подзаконов нормативен акт, който подлежи на приемане от Общински съвет като орган на местно самоуправление, то приложими са разпоредбите на „Европейската харта за местното самоуправление”. В тази връзка проектът е съобразен със Закона за нормативните актове и е съобразен с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство При изработването на настоящия нормативен акт са взети предвид основополагащите принципи на правото на Европейския съюз.
       Съдържанието в проекта не противоречи на норми от по-висока степен на българското  и на европейското законодателство.
В рамките на законовия 30-дневен срок за обществени консултации ще бъдат взети предвид предложенията и становищата като същите ще бъдат публикувани на интернет страницата на община Созопол в предвидения от закона срок. Публикувана справка ще отразява постъпилите предложения заедно с обосновка на неприетите предложения като същите ще бъдат оповестени от вносителя преди приемането на акта от Общински съвет Созопол.
С изготвянето на проекта са спазени принципите съгласно чл.26, ал.1 от Закона за нормативните актове, а именно: 
Принцип на необходимост –  С изготвянето на проекта са спазени принципите съгласно чл.26, ал.1 от Закона за нормативните актове. Своевременното съобщаване на проекта и мотивите за изработването  му осигуряват реализиране на предоставената от закона възможност за изразяване на мнения и становища на заинтересованите лица. 
Принцип на обоснованост – чл.21, ал.2 Закона за местното самоуправление и местната администрация и това, че по смисъла на Закона за местното самоуправление и местната администрация общината е основната административно-териториална единица, в която се осъществява местното самоуправление, което се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност.
Принципите на предвидимост и откритост  са спазени – проектът с мотивите и предварителна оценка на въздействието ще бъдат  публикувани на интернет страницата на община Созопол за навременно информиране и предоставяне на становища и предложения от заинтересованите групи. 
Принцип на съгласуваност – проектът с мотивите чрез интернет страницата на община Созопол публично са предоставени на заинтересованите групи като ще бъдат взети предвид направените в хода на обсъждането становища и предложения.
Принцип на субсидиарност, пропорционалност и стабилност -  Проектът  е в съответствие с нормативните актове от по-висока степен.  При изработването му са спазени чл.18а от Закона за нормативните актове като е извършена предварителна оценка на въздействието, както и разпоредбите на глави II и III от същия. 

ПРОЕКТ НА РЕШЕНИЕ
Във връзка с гореизложеното и при спазване изискванията на чл.11, ал.3, чл.19, чл.20, чл.26 и чл.28 от Закона за нормативните актове и чл.75, чл.76, ал.3, чл.77, чл.78, ал.3 и чл.79 от Административнопроцесуалния кодекс, както и на основание чл.21, ал.1, т.23 и ал.2 от Закона за местното самоуправление и местната администрация, предлагам Общински съвет Созопол да вземе следното: 

РЕШЕНИЕ:
       1.Приема Наредба за изменение на  Наредба за определянето и администрирането на местните такси и цени на услуги на територията на община Созопол, съгласно Приложение №1, което е неразделна част от настоящото решение.
    2.Възлага на кмета на община Созопол осъществяването на всички дейности, необходими за правилното и законосъобразното изпълнение на решението.


